କେନ୍ଦ୍ରାପଡ଼ା, ଅଗଷ୍ଟ ୫(ଲୋକାଲ ୱାୟାର): ଦୀର୍ଘ ୨୮ ବର୍ଷ ପ୍ରତୀକ୍ଷା ପରେ ଆଜି ଅଯୋଧ୍ୟାରେ ରାମ ମନ୍ଦିରର ଭିତ୍ତି ପଡ଼ିବା ପରେ ବିଶ୍ୱ ହିନ୍ଦୁ ପରିଷଦର ଜଣେ ନେତା ପାଦରେ ଚପଲ ପିନ୍ଧିଛନ୍ତି । ଘଟଣାଟି ଘଟିଛି କେନ୍ଦ୍ରାପଡ଼ା ଜିଲ୍ଲାରେ ।
କେନ୍ଦ୍ରାପଡ଼ା ଜିଲ୍ଲା ମହାକାଳପଡ଼ା ବ୍ଲକ୍ ନାନାତାରା ଗାଁର ନକୁଳ ମଲ୍ଲିକ(୬୬) । ସ୍ଥାନୀୟ ଅଞ୍ଚଳର ବିଶ୍ୱ ହିନ୍ଦୁ ପରିଷଦର ଉପ ସଭାପତି ଭାବେ କାମ କରନ୍ତି ।
୧୯୯୨ ମସିହା ଡିସେମ୍ବର ୬ ତାରିଖ ବାବ୍ରୀ ମସଜିଦ୍ ଭଙ୍ଗା ହେବା ଦିନରୁ ହିଁ ସେ, ରାମ ମନ୍ଦିର ପ୍ରତିଷ୍ଠା ହେବା ଆଶାରେ ପାଦରେ ଚପଲ ପିନ୍ଧୁନଥିଲେ ।
ଖରା ମାସର ଟାଣ ଖରାରେ ବି ସେ ଖାଲି ପାଦରେ ଯାତ୍ରା କରୁଥିଲେ । ନକୁଳ ଅଯୋଧ୍ୟା କରସେବକ ଦଳରେ ଥିବା ବେଳେ ବିଶ୍ୱ ହିନ୍ଦୁ ପରିଷଦ, ଆରଏସଏସ୍ ଓ ବିଜେପିର ଡାକରାରେ ୧୯୯୦ ମସିହା ଅକ୍ଟୋବର ୩୦ ତାରିଖରେ ସେ ଅଯୋଧ୍ୟା ଯାଇଥିଲେ ।
ସେତେବେଳେ ତକ୍ରାଳୀନ ଉତ୍ତରପ୍ରଦେଶର ମୁଖ୍ୟମନ୍ତ୍ରୀ ମୁଲାୟମ୍ ସିଂ ଯାଦବ ବାବ୍ରୀ ମସଜିଦ୍ ଭଙ୍ଗା ଘଟଣାରେ କରସେବକମାନଙ୍କ ଉପରେ ଫାୟାରିଂ କରିବାକୁ ଆଦେଶ ଦେଇଥିଲେ । ଏହି ଘଟଣାରେ ଅନେକ କରସେବକଙ୍କ ଗୁରୁତର ଆହତ ହୋଇଥିଲେ ।
ଏ ବାବଦରେ ବିଶ୍ୱହିନ୍ଦୁ ପରିଷଦର ନେତା ନକୁଳ କହନ୍ତି ବାବ୍ରୀ ମସଜିଦ୍ ଭଙ୍ଗାଦେଲା । ସେହିଦିନ ମୁଁ ଏକ ଶପଥ ନେଇଥିଲି ଯେ ଯେତେ ଯାଏଁ ରାମମନ୍ଦିର ଭିଭିତ୍ତିପ୍ରସ୍ତର ପଡ଼ିବନି ସେତେ ଯାଏଁ ମୁଁ ଚପଲ ପିନ୍ଧିବିନି ।
ଆଜି ଦୀର୍ଘଦିନ ପରେ ମୋର ସ୍ୱପ୍ନ ସାକାର ହେଲା । ବିଗତ ବର୍ଷମାନରେ ମୁଁ ବିଭିନ୍ନ କାରଣ ଯୋଗୁଁ ନିଜ ପାଦରେ ଅନେକ ଆଘାତ ପାଇଛି ଓ ତାକୁ ସହ୍ୟ ମଧ୍ୟ କରିଛି ।
ଗତ ୨୮ ବର୍ଷ ହେଲାଣି ମୁଁ ଖାଲି ପାଦରେ ବୁଲେ ବୋଲି ବିଭିନ୍ନ ଲୋକ ଓ ସମ୍ପର୍କୀୟଙ୍କ ଦ୍ୱାରା ସମାଲୋଚନାର ଶିକାର ମଧ୍ୟ ହୋଇଛି । କିନ୍ତୁ କେବେ ମୋ ଶପଥକୁ ଭାଙ୍ଗିବାକୁ ଚିନ୍ତା କରିନି ।
ଯଦିଓ ମୋତେ ଏଥିପାଇଁ ଦୀର୍ଘଦିନ ହେଲା ପ୍ରତୀକ୍ଷା କରିବାକୁ ପଡ଼ିଛି ହେଲେ ମୁଁ ବହୁତ ଖୁସି ଯେ, ଦୀର୍ଘଦିନ ହେଉ ପଛେ ମୋ ସ୍ୱପ୍ନ ପୂରଣ ହୋଇଛି ।
ଏ ବାବଦରେ ନକୁଳଙ୍କ ପତ୍ନୀ ସବିତା ମଲ୍ଲିକ କହନ୍ତି ସ୍ୱାମୀ ଜଣେ ରାମ ଭକ୍ତ । ମୁଁ ବହୁତ ଖୁସି ଯେ ଦୀର୍ଘ ୨୮ ବର୍ଷ ପରେ ସେ ଚପଲ ପିନ୍ଧିବାକୁ ରାଜି ହୋଇଛନ୍ତି ।
ବୁଧବାର ନକୁଳଙ୍କ ଜୀବନରେ ଏକ ସ୍ମରଣୀୟ ମୂହୁର୍ତ୍ତ । କାରଣ ଅଯୋଧ୍ୟାରେ ରାମମନ୍ଦିର ପ୍ରତିଷ୍ଠା ହେବାର ଭିତ୍ତିପ୍ରସ୍ତର ପଡ଼ିଲା । ଏଥିପାଇଁ ନକୁଲଙ୍କ ଘରେ ସମ୍ପର୍କୀୟଙ୍କ ଭିଡ଼ ।
ସମସ୍ତେ ଟିଭି ଆଗରେ ଉପସ୍ଥିତ ହୋଇ ରାମମନ୍ଦିର ପ୍ରତିଷ୍ଠା ହେବାର ଭିତ୍ତିପ୍ରସ୍ତର କାର୍ଯ୍ୟକ୍ରମକୁ ଉପଭୋଗ କରିଥିଲେ । ଏହି ଅବସରରେ ନକୁଳ ଖୁସିରେ କାନ୍ଦି ପକାଇଥିବାର ଦେଖିବାକୁ ମିଳିଛି ।
